Det er gode nyheder for legesyge sjæle, når Leos Legeland slår dørene op til et gigantisk legeland på Graham Bells Vej i Skejby i Ikeas tidligere lagerbygninger. I alt 8.000 kvadratmeter fordelt på to etager spækket med trampoliner, klatrestativer og rutsjebaner åbner i helt nyistandsatte lokaler fredag 27. november klokken 10.

Det er kædens fjerde legeland i Danmark, som allerede er blevet modtaget godt i Herlev, Odense og Aalborg. Leos Legeland, der er Nordens største legekæde, planlægger desuden at åbne yderligere seks legelande i Danmark i det kommende år.

Filosofien bag legelandet er leg og bevægelse, fortæller landechef for Leos Legeland, Lykke Langwadt Christensen:

“Vi ved, at børn har godt af at røre sig igennem leg, og at det samtidigt styrker indlæringsevnen. Derfor er idéen at hive børnene væk fra deres iPads og tv-skærme og invitere til aktiv leg i vores legejungle. Vi kan ikke vente med at åbne og kunne byde velkommen til sjov og ballade, og vores maskot Leo er klar på at give en masse bløde løvekrammere,” siger hun.

Legelandet arrangerer også store børnefødselsdags-selskaber med forskellige temaer og en fast vært, der holder øje med gruppen.

“Vi har stor fokus på sikkerhed, og en gang om dagen kravler vi rundt i alle vores stativer og rutsjebaner for at sikre, at alt er som det skal være. Og så går vi også meget op i rengøring,” siger Lykke Langwadt Christensen.



Plads til 1.200 børn

Der bliver plads til 1.200 børn ad gangen, og målgruppen er 2-12-årige børn med åbningtider alle ugens dage fra klokken 10 til 19.

“Vores erfaringer fra de tre andre legelande, vi har i Danmark, er, at kunderne gerne vil køre langt for at besøge os, så vi forventer at blive hele Østjyllands legeland,” siger Lykke Landwadt Christensen.



Der bliver i alt fire fastansatte i legelandet på 8.000 kvadratmeter og derudover 25 deltidsansatte.

Lokal daglig leder

Den daglige leder i Skejby bliver Alexander Ankerstjerne, der vender hjem til Østjylland efter at have været med til at starte Leos Legeland op andre steder i landet, senest i Odense som daglig leder.

“Det bliver super fedt at åbne her i Aarhus. Jeg kommer fra Skanderborg og har tidligere boet i Aarhus og ved, at beliggenheden her i Skejby er rigtig god. Vi satser på at kunne trække en del Ikea-kunder herover,” siger Alexander Ankerstjerne og kigger over mod den anden side af vejen til den store svenske genbo.

